钦定古今图书集成/明伦汇编/官常典/第311卷 > 郭资
## 钦定古今图书集成/明伦汇编/官常典/第311卷 > 郭资

按《明外史》本传：“资字存性，武安人。洪武十八年进士。
除户部主事，以能擢都察院左佥都御史，寻复降主
事，迁北平布政司右参议。至则条奏本司诸弊。太祖
以为才，转右参政。无何，进左布政使。北平自元政废
弛，纪纲不振，资勤敏持法，上下肃然。燕王有异志，深
结资，资亦阴自附托。建文帝命工部侍郎张昺掌司”
事，以防边为名，而实备燕。燕王既杀昺等，资与左参
政孙瑜、按察副使墨麟、佥事杨泰率先朝燕王殿阶
下，北面稽首，称臣蹈舞，呼万岁。王悦，仍其官。燕师南
行，资留辅世子居守。时百姓初定，城中兵少，南兵屡
攻城，僧道衍居中画谋。资率民兵登陴，日夜备御，城
竟以完。燕王六出师，转战山东三年，资镇抚新附，办
给军饷常有馀。燕王称帝，录功，召为户部尚书，赐金
绮、楮币，命乘傅掌北平布政司事。诏建北京，改行部
尚书。定都后，复为户部尚书。是时营缮城郭宫殿，置
官司。又出塞北征，工役繁兴，资举职无废事。永乐末，
帝有疾，不视朝。近臣往往放恣，贿赂请托，无复顾忌。
资精勤奉公，操履如一，左右贵人不敢有所预。于是
谤议腾起。帝知之，降敕慰谕焉。仁宗立，以旧劳兼太
子宾客。蹇义、夏原吉言资偏执妨事，且老病，宜致仕。
帝曰：“朕居守时得资力甚，不忍弃之。”帝为治尚宽厚，
而资守官刻核，不称意旨。既见，资足疾，步履艰难。命
加太子太师、户部尚书致仕，给半俸。宣德三年，原吉
辍部务，起资掌户部事，免朝参。资奉职益勤，风雨寒
暑，必坐公署，僚属胥吏望而畏之，趋事唯恐不及。卒
之日，家无馀财。帝怜其贫，命有司治棺营葬。赠特进、
光禄大夫、柱国、汤阴伯，谥忠襄。官其子佑为户部主
事。资天性峭刻，少学术，然多心计。释褐，治钱谷，有能
称，终其身，不离冗剧。仁宗尝问杨士奇曰：“资何如人？”
对曰：“性强毅，人不能干以私，但性实偏执。陛下捐租
诏数下，资不奉行，仍责有司征纳，使恩泽不流，其过
难掩。然耿介有守，众弗能及也。”

士，知猗氏县。洪武中，征授礼部主事，历吏部郎中，出
为福建左参议，转右参政，以廉慎闻。遣谕麓川，却其
赠金。或曰：‘远人疑且贰，钝乃受之，以输云南官库。还
迁浙江左布政使。在浙十年，名与张𬘘埒。帝尝称于
朝以劝庶僚。建文初，拜户部尚书。燕兵入京师，逾城’”
走，为逻卒所执。成祖即位，命仍故官。未几，与𬘘俱罢。
𬘘死，钝承制再上疏言事，巡视北平、山东。事竣，与敕
以布政使致仕。既归，郁郁死。